ข้อบังคับตำบลห้วยป่าหวาย
ข้อบังคับตำบลห้วยป่าหวาย
เรื่อง
การกำจัดสิ่งปฏิกูลและมูลฝอย
พุทธศักราช ๒๕๔๓[๑]
 

โดยที่เป็นการสมควรตราข้อบังคับตำบลห้วยป่าหวาย
ว่าด้วยเรื่อง การกำจัดสิ่งปฏิกูลและมูลฝอยองค์การบริหารส่วนตำบล

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ประกอบกับมาตรา ๒๐
มาตรา ๕๔ มาตรา ๕๕ มาตรา ๕๘ และมาตรา ๖๓ แห่งพระราชบัญญัติการสาธารณสุข พ.ศ. ๒๕๓๕
องค์การบริหารส่วนตำบลห้วยป่าหวาย และโดยได้รับความเห็นชอบจากนายอำเภอพระพุทธบาท
จึงตราข้อบังคับไว้ ดังต่อไปนี้

ข้อ ๑ ข้อบังคับตำบลนี้ เรียกว่า ข้อบังคับตำบลห้วยป่าหวาย
เรื่อง การกำจัดสิ่งปฏิกูลและขยะมูลฝอย พุทธศักราช ๒๕๔๓

ข้อ ๒ ข้อบังคับตำบลนี้ให้ใช้บังคับในเขตองค์การบริหารส่วนตำบลห้วยป่าหวาย
เมื่อได้ประกาศไว้โดยเปิดเผย ที่ทำการองค์การบริหารส่วนตำบลห้วยป่าหวาย
แล้วเจ็ดวัน

ข้อ ๓ ให้ยกเลิกบรรดา กฎ ข้อบังคับ ระเบียบ
คำสั่งอื่น ๆ ในส่วนที่ได้ตราไว้แล้วในข้อบังคับตำบล
หรือซึ่งขัดแย้งกันกับข้อบังคับตำบลนี้ ให้ใช้ข้อบังคับตำบลนี้แทน

ข้อ ๔ ในข้อบังคับตำบลนี้
เจ้าหน้าที่พนักงานท้องถิ่น หมายความว่า
ประธานกรรมการบริหารองค์การบริหารส่วนตำบลห้วยป่าหวาย
เจ้าพนักงานส่วนสาธารณสุข หมายความว่า
เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุข
ให้ปฏิบัติการตามพระราชบัญญัติการสาธารณสุข พ.ศ. ๒๕๓๕
สิ่งปฏิกูล หมายความว่า อุจจาระหรือปัสสาวะ
และหมายความรวมถึงสิ่งอื่นใดซึ่งเป็นสิ่งโสโครกหรือมีกลิ่นเหม็น
มูลฝอย หมายความว่า เศษกระดาษ เศษผ้า เศษอาหาร
เศษสินค้า ถุงพลาสติกภาชนะที่ใส่อาหาร เถ้า มูลสัตว์หรือซากสัตว์
รวมตลอดถึงสิ่งอื่นใดที่เก็บกวาดจากบนถนน ตลาด ที่เลี้ยงสัตว์ หรือที่อื่น
ที่หรือทางสาธารณะ หมายความว่า
สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือสัญจรได้
อาคาร หมายความว่า ตึก บ้าน เรือน โรง ร้าน แพ
คลังสินค้าสำนักงานหรือสิ่งที่สร้างขึ้นอย่างอื่นซึ่งบุคคลสามารถเข้าอยู่หรือเข้าใช้สอยได้

ข้อ ๕ ให้ประธานกรรมการบริหารองค์การบริหารส่วนตำบลห้วยป่าหวายรักษาการให้เป็นไปตามข้อบังคับตำบลนี้
และให้มีอำนาจวางระเบียบกำหนดเกณฑ์ และออกประกาศต่าง ๆ
เพื่อให้เป็นไปตามข้อบังคับนี้

หมวด ๑
การขออนุญาตและออกใบอนุญาต
 

ข้อ ๖ การกำจัดสิ่งปฏิกูลและมูลฝอยในเขตองค์การบริหารส่วนตำบลห้วยป่าหวาย
ให้เป็นอำนาจหน้าที่ขององค์การบริหารส่วนตำบลห้วยป่าหวาย

ข้อ ๗ ถ้าเจ้าพนักงานท้องถิ่นเห็นว่า สถานที่
หรือบริเวณใด
ควรทำการเก็บขนมูลฝอยหรือสิ่งปฏิกูลไปทำการกำจัดให้ถูกสุขลักษณะยิ่งขึ้น
โดยเรียกค่าธรรมเนียมเก็บ ขน
เมื่อได้มีหนังสือแจ้งแก่ผู้ครอบครองสถานที่หรืออาคารหรือเคหสถานทราบล่วงหน้าไม่น้อยกว่า
๑๕ วัน หรือได้ประกาศบริเวณเก็บขนมูลฝอยหรือสิ่งปฏิกูล ณ ที่เปิดเผย
ในบริเวณที่กำหนดไม่น้อยกว่า ๓ แห่ง เป็นเวลาไม่น้อยกว่า ๑๕ วัน
นับแต่วันประกาศแล้ว ผู้ครอบครองสถานที่ อาคาร หรือเคหสถาน
จะต้องแจ้งเจ้าหน้าที่ของเจ้าพนักงานส่วนท้องถิ่นหรือบุคคลผู้ได้รับอนุญาตจากเจ้าพนักงานส่วนท้องถิ่น
เก็บขยะมูลฝอยหรือสิ่งปฏิกูล
ออกจากสถานที่อาคารหรือเคหสถานซึ่งตนครอบครองโดยเสียค่าธรรมเนียมเก็บขนตามอัตราที่กำหนดไว้ท้ายข้อบังคับตำบล

ข้อ ๘ ห้ามผู้ใดดำเนินกิจการรับจ้างเก็บขนมูลฝอยหรือสิ่งปฏิกูลจากสถานที่
อาคาร หรือเคหสถานซึ่งอยู่ในเขตเก็บขนมูลฝอยหรือสิ่งปฏิกูล
ที่เจ้าพนักงานท้องถิ่นได้ประกาศแล้วตามข้อ ๗ เว้นแต่จะได้รับอนุญาตจากเจ้าพนักงานส่วนท้องถิ่นตามเงื่อนไขและวิธีการที่กำหนดไว้ในสัญญา
ห้ามมิให้ผู้ใดทำการเก็บ
ขน รับทำการกำจัดสิ่งปฏิกูล หรือมูลฝอยในเขตองค์การบริหารส่วนตำบลโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ
เว้นแต่จะได้รับอนุญาตจากเจ้าพนักงานท้องถิ่น
ตามเงื่อนไขและวิธีการที่กำหนดไว้ในสัญญา

ข้อ ๙ การยื่นคำขอรับใบอนุญาตเป็นผู้ดำเนินการรับจ้างเก็บขนมูลฝอยหรือสิ่งปฏิกูล
ตามข้อ ๘ ให้ยื่นคำขอต่อเจ้าพนักงานท้องถิ่นตามแบบพร้อมหลักฐานและทำสัญญาตามที่เจ้าพนักงานท้องถิ่นกำหนดและต้องปฏิบัติตามเงื่อนไขซึ่งเจ้าพนักงานท้องถิ่นได้กำหนดไว้
หรือตามคำแนะนำของเจ้าพนักงานสาธารณสุขหรือตามคำสั่งของเจ้าพนักงานท้องถิ่น
เจ้าพนักงานท้องถิ่นต้องออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบภายหลังในสามสิบวัน
นับแต่วันได้รับคำขอซึ่งมีรายละเอียดถูกต้องหรือครบถ้วนตามที่กำหนดในวรรคก่อน
ในกรณีมีเหตุจำเป็น
ที่เจ้าพนักงานท้องถิ่นไม่อาจออกใบอนุญาต
หรือยังไม่อาจมีคำสั่งไม่อนุญาตได้ภายในกำหนดเวลาตามวรรคสอง
ให้ขยายเวลาออกไปได้อีกไม่เกินสองครั้งครั้งละไม่เกินห้าสิบห้าวันแต่ต้องมีหนังสือแจ้งการขยายเวลา
และเหตุจำเป็นแต่ละครั้ง
ให้ผู้ขออนุญาตทราบก่อนสิ้นกำหนดเวลาตามวรรคสองหรือตามที่ได้ขยายเวลาไว้แล้วนั้น
แล้วแต่กรณี

ข้อ ๑๐ ให้เจ้าพนักงานท้องถิ่นเรียกเก็บค่าธรรมเนียมการออกใบอนุญาต
ตามในข้อ ๘ ตามอัตราค่าธรรมเนียมที่ได้กำหนดไว้ท้ายข้อบังคับตำบลนี้

ข้อ ๑๑ บรรดาใบอนุญาตที่ออกให้ตามข้อบังคับตำบลนี้
ให้มีอายุหนึ่งปีนับแต่วันที่ออกใบอนุญาต
การขอต่อใบอนุญาตจะต้องยื่นคำขอก่อนใบอนุญาตสิ้นอายุ
เมื่อได้ยื่นคำขอพร้อมกับเสียค่าธรรมเนียมแล้ว
ให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่อใบอนุญาต
หลักเกณฑ์วิธีการและเงื่อนไขการต่อใบอนุญาตและการออกใบอนุญาต
ให้ต่อใบอนุญาตให้เป็นไปตามที่เจ้าพนักงานท้องถิ่นกำหนด

หมวด ๒
การกำจัดสิ่งปฏิกูลและมูลฝอย
 

ข้อ ๑๒ ผู้ครอบครอง สถานที่ อาคารและเคหสถาน
ต้องจัดให้มีที่รองรับมูลฝอยภายในอาคารสถานที่ หรือเคหสถานในความครอบครองของตน

ข้อ ๑๓ ที่รองรับมูลฝอยต้องไม่รั่ว
มีฝาปิดมิดชิดกันแมลงวันและสัตว์ได้ตามแบบซึ่งเจ้าพนักงานสาธารณสุข
หรือเจ้าพนักงานท้องถิ่นเห็นชอบ

ข้อ ๑๔ ผู้ครอบครองสถานที่ อาคารหรือเคหสถาน
ต้องดูแลรักษาบริเวณสถานที่อาคารหรือเคหสถานในความครอบครองของตน ไม่ให้มีมูลฝอย
สิ่งปฏิกูล หรือสิ่งเปรอะเปื้อนในการที่ขัดต่อสุขลักษณะ

ข้อ ๑๕ ห้ามผู้ใดถ่าย เท ทิ้ง หรือทำให้มีมูลฝอย
สิ่งปฏิกูลหรือสิ่งเปรอะเปื้อนในทางสาธารณสุขหรือที่อื่น เป็นต้นว่า ถนน ซอย ตรอก
แม่น้ำลำคลอง คู สระน้ำ บ่อน้ำ
เว้นแต่ในที่ซึ่งเจ้าพนักงานสาธารณสุขหรือเจ้าพนักงานท้องถิ่นอนุญาตให้จัดตั้งหรือจัดไว้ให้โดยเฉพาะ

ข้อ ๑๖ ห้ามผู้ใดนำสิ่งปฏิกูลไปในทางสาธารณะ
หรือที่สาธารณะอื่นใด เว้นแต่จะได้ใส่ภาชนะหรือที่มิดชิดไม่ให้สิ่งปฏิกูลมีกลิ่นเหม็นหรือรั่วออกมาข้างนอก

ข้อ ๑๗ ห้ามมิให้ผู้ใดถ่ายอุจจาระหรือปัสสาวะลงในที่สาธารณะหรือสถานที่สาธารณะซึ่งมิใช่สถานที่ที่องค์การบริหารส่วนตำบลได้จัดไว้เพื่อการนั้น

ข้อ ๑๘ ผู้ครอบครองสถานที่ อาคาร
หรือเคหสถานซึ่งอยู่นอกบริเวณเก็บขนมูลฝอยหรือสิ่งปฏิกูลตามข้อ ๗
และผู้ครอบครองสถานที่
อาคารหรือเคหสถานซึ่งเจ้าพนักงานมิได้กำหนดได้กำจัดมูลฝอยหรือสิ่งปฏิกูลตามข้อ ๗
ต้องกำจัดมูลฝอยหรือสิ่งปฏิกูลตามคำแนะนำของเจ้าพนักงานสาธารณสุขหรือเจ้าพนักงานท้องถิ่นโดยการเผาหรือฝังหรือโดยวิธีอื่นที่ไม่ขัดต่อสุขลักษณะ

ข้อ ๑๙ ห้ามผู้ที่มิได้เป็นพนักงานเจ้าหน้าที่ขององค์การบริหารส่วนตำบลทำการขน
คุ้ย เขี่ย หรือขุดมูลฝอยในที่รองรับ รถขน เรือขน หรือสถานที่ที่เทมูลฝอยใด ๆ
ขององค์การบริหารส่วนตำบล

ข้อ ๒๐ ห้ามผู้ซึ่งมิได้เป็นพนักงานเจ้าหน้าที่
ขององค์การบริหารส่วนตำบลทำการถ่ายเทขนหรือเคลื่อนที่สิ่งปฏิกูลลงในถังรองรับ รถขน
เรือขน หรือสถานีถ่ายเทเก็บหรือพักสิ่งปฏิกูลขององค์การบริหารส่วนตำบล

หมวด ๓
บทกำหนดโทษ
 

ข้อ ๒๑ ผู้ใดฝ่าฝืนข้อบังคับตำบลนี้ในข้อ ๘
มีความผิดตามมาตรา ๗๑ แห่งพระราชบัญญัติการสาธารณสุข พ.ศ. ๒๕๓๕

ข้อ ๒๒ ผู้ใดฝ่าฝืนในข้อบังคับตำบลนี้ข้อหนึ่งข้อใดนอกจากที่กำหนดไว้ในข้อ
๒๐ มีความผิดตามมาตรา ๗๓ แห่งพระราชบัญญัติการสาธารณสุข พ.ศ. ๒๕๓๕

หมวด ๔
บทเฉพาะกาล
 

ข้อ ๒๓ บรรดาใบอนุญาตที่ได้ออกให้แก่ผู้รับใบอนุญาต
ผู้ประกอบกิจการรับจ้างเก็บขนมูลฝอยหรือสิ่งปฏิกูลก่อนวันที่ข้อบังคับตำบลนี้ใช้บังคับ
และเป็นกิจการที่จะต้องได้รับใบอนุญาตตามข้อบังคับตำบลนี้
ให้ผู้นั้นประกอบกิจการนั้นต่อไปได้เสมือนเป็นผู้ได้รับใบอนุญาตจนสิ้นอายุใบอนุญาตนั้นเมื่อใบอนุญาตดังกล่าวสิ้นอายุและผู้นั้นยังคงประสงค์จะดำเนินการกิจการต่อไป
ให้ดำเนินการขอรับใบอนุญาตตามข้อบังคับตำบลนี้


ประกาศ ณ วันที่ ๒๙
มีนาคม พ.ศ. ๒๕๔๔
สังวรณ์ มิทิน
ประธานกรรมการบริหารองค์การบริหารส่วนตำบลห้วยป่าหวาย
[เอกสารแนบท้าย]

๑.
บัญชีอัตราค่าธรรมเนียมข้อบังคับตำบล เรื่อง การกำจัดสิ่งปฏิกูลและมูลฝอย
พุทธศักราช ๒๕๔๓

(ดูข้อมูลจากภาพกฎหมาย)




















ปริยานุช/ผู้จัดทำ
๒๘ เมษายน ๒๕๕๒

จุฑามาศ/ปรับปรุง
๑๐ ตุลาคม ๒๕๕๗







[๑] ราชกิจจานุเบกษา
เล่ม ๑๒๖/ตอนที่ ๓๙ ง/หน้า ๔๖/๙ เมษายน ๒๕๕๒